b"\n_START_ARTICLE_\nBralec\n_START_SECTION_\nVsebina knjige\n_START_PARAGRAPH_\nZgodbo romana pripoveduje v treh delih Michael Berg. Vsak del poteka v drugem \xc4\x8dasovnem obdobju v preteklosti.\n_START_SECTION_\nPrvi del\n_START_PARAGRAPH_\nPrvi del se pri\xc4\x8dne leta 1958 v Zahodni Nem\xc4\x8diji. 15-letnemu Michaelu Bergu postane slabo. Opazi in pomaga mu 36-letna tramvajska sprevodnica Hanna Schmitz. Naslednje tri mesece je zaradi zlatenice odsoten od pouka. Ko okreva, ga njegova mama po\xc5\xa1lje k Hanni, da bi se ji zahvalil. Ko jo spozna, ugotovi, da ga privla\xc4\x8di. Hanna ga zasa\xc4\x8di, da jo gleda, ko se preobla\xc4\x8di, in Michael zbe\xc5\xbei domov, a se \xc4\x8dez nekaj dni vrne nazaj. Hanna ga prosi, da gre v klet po premog. Vrne se prekrit s premogovnim prahom in Hanna mu pripravi kopel. Medtem ga opazuje in ga na koncu zapelje. _NEWLINE_Da bi lahko pre\xc5\xbeivel \xc4\x8dim ve\xc4\x8d \xc4\x8dasa s Hanno, za\xc4\x8dne izostajati od pouka. Ko za to izve Hanna, mu postavi pogoj, da redno obiskuje \xc5\xa1olo. Michael za\xc4\x8dne redno zahajati v njeno stanovanje, kjer za\xc4\x8dneta vro\xc4\x8de razmerje. Ustvarita ritual kopanja in seksa, pred katerim pa ga velikokrat prosi, da ji na glas bere. Med njima pride pogosto do sporov, ki si jih Michael pogosto ne zna razlo\xc5\xbeiti, vendar prevzame krivdo za njih, da bi se izognil Hannini zavrnitvi. _NEWLINE_Michael spozna z za\xc4\x8detkom novega \xc5\xa1olskega leta vrstnico Sophie, ki jo primerja z Hanno. Ve\xc4\x8d \xc4\x8dasa za\xc4\x8dne pre\xc5\xbeivljati s svojimi so\xc5\xa1olci, tako da njegovo \xc5\xbeivljenje ni ve\xc4\x8d popolnoma osredoto\xc4\x8deno na Hanno. Intenzivneje, kot je razmerje s Sophie in njegovimi so\xc5\xa1olci, tem bolj ima ob\xc4\x8dutek, da je izdal Hanno. Ko se Hanna nepri\xc4\x8dakovano pojavi na bazenu in ga opazuje v dru\xc5\xbebi sovrstnikov, jo Michael prepozno opazi in Hanna izgine. Ko jo naslednji dan i\xc5\xa1\xc4\x8de v njenem stanovanju in na delovnem mestu, izve, da je Hanna od\xc5\xa1la v Hamburg, kjer je dobila novo slu\xc5\xbebo.\n_START_SECTION_\nDrugi del\n_START_PARAGRAPH_\nDrugi del se pri\xc4\x8dne sedem let kasneje. Michael \xc5\xa1tudira pravo. skupaj s svojimi so\xc5\xa1olci se udele\xc5\xbei sojenja proti paznicam iz Auschwitza. Obto\xc5\xbeene so, da so na pohodu smrti ob koncu druge svetovne vojne v gore\xc4\x8do cerkev zaklenile zapornike. Na Michaelovo presene\xc4\x8denje je med obto\xc5\xbeenimi tudi Hanna. Proces za\xc4\x8dne spremljati z vedno ve\xc4\x8djo pozornostjo in ne zamudi niti enega dneva sojenja. Hanna je poleg umora \xc5\xbeensk, ki so umrle v po\xc5\xbearu v cerkvi, obto\xc5\xbeena tudi, da je sodelovala pri izbiri delavcev za prisilno delo v tabori\xc5\xa1\xc4\x8du; naj\xc5\xa1ibkej\xc5\xa1i so bili poslani v plinske celice, kjer jih je \xc4\x8dakala gotova smrt. Na procesu pri\xc4\x8da tudi Judinja, ki je skupaj s svojo mamo edina pre\xc5\xbeivela po\xc5\xbear. Spomnila se je, da se je Hanna zavzemala za jetnike, ki so ji brali. Hanna postane glavna krivka. Hanna je tudi edina, ki ne zanika dejanj. Soobto\xc5\xbeenke jo obto\xc5\xbeujejo, da je bila vodja in da je napisala la\xc5\xbeno poro\xc4\x8dilo o po\xc5\xbearu, ki naj bi bremenilo druge obto\xc5\xbeenke. Ko \xc5\xbeeli sodnik naro\xc4\x8diti primerjavo rokopisov, se Hanna zla\xc5\xbee, da je ona napisala poro\xc4\x8dilo. \xc5\xa0ele takrat Michael ugotovi, da Hanna ne zna ne pisati ne brati. To ga privede do notranjega konflikta: ve, da Hanna teh dejanj ni storila, toda ne ve, ali in kako bi se vklju\xc4\x8dil v proces. Nazadnje vpra\xc5\xa1a svojega o\xc4\x8deta, ki je profesor filozofije, za nasvet. Ta mu to odsvetuje. Na koncu je Hanna obsojena na dosmrtno zaporno kazen, njene soobto\xc5\xbeenke pa dobijo milej\xc5\xa1e kazni. Kljub njuni razdalji, pa postane jasno, da imajo njegove mladostne izku\xc5\xa1nje s Hanno \xc5\xa1e vedno velik vpliv na njega.\n_START_SECTION_\nTretji del\n_START_PARAGRAPH_\nPo kon\xc4\x8danem \xc5\xa1tudiju za\xc4\x8dne Michael pripravni\xc5\xa1tvo in se poro\xc4\x8di s Gertrude, s katero ima tudi h\xc4\x8der. Njegov zakon kmalu propade in vsi njegovi nadaljnji odnosi z \xc5\xbeenskami se izka\xc5\xbeejo za neizpolnjene, saj jih Michael vse primerja s Hanno. Ko je Hanna bila v zaporu sedem let, se Michael odlo\xc4\x8di, da bo znova vzpostavil stik z njo. Ponovno pri\xc4\x8dne z ritualom branja in ji za\xc4\x8dne po\xc5\xa1iljati njegove posnetke branja v zapor. Z njihovo pomo\xc4\x8djo se Hanna nau\xc4\x8di pisati in brati. Po\xc5\xa1ilja mu pisma, na katere pa nikoli ne odgovori. Ko se po 18 letih bli\xc5\xbea Hannina izpustitev na prostost, mu direktorica zapora napi\xc5\xa1e pismo, v katerem ga prosi, ali bi lahko pomagal Hanni pri ponovni vklju\xc4\x8ditvi v dru\xc5\xbebo. Kljub pomislekom obi\xc5\xa1\xc4\x8de Hanno en teden pred izpustitvijo. Tam dobi ob\xc4\x8dutek, da je sre\xc4\x8dal \xc2\xbbstaro \xc5\xbeensko\xc2\xab. Na predve\xc4\x8der izpustitve jo \xc5\xa1e zadnji\xc4\x8d pokli\xc4\x8de in Michael je presene\xc4\x8den, kako mlada je Hanna sli\xc5\xa1ati, ko se nor\xc4\x8duje iz njegovih na\xc4\x8drtov. Ko pa jo naslednji dan Michael \xc5\xbeeli pobrati iz zapora, izve, da je Hanna storila samomor. Direktorica zapora ga odpelje v njeno celico, kjer vidi knjige o holokavstu in njegovo sliko iz \xc4\x8dasopisa, ko je maturiral. Michael izve, da je Hanna pazila na svoj izgled in da je med jetnicami imela avtoriteto. V zadnjih letih pa se je nekoliko umaknila in zanemarila. Direktorica mu pove, kako pomembne so ji bili njegovi posnetki in ga pa vpra\xc5\xa1a, zakaj ji nikoli ni pisal. Na koncu mu preda Hannine prihranke in prebere njeno oporoko. Hannina zadnja \xc5\xbeelja je bila, da preda njene prihranke pri\xc4\x8di iz sojenja. Ta jih no\xc4\x8de sprejeti, vendar se strinja z Michaelom, da jih v Hanninem imenu daruje za boju proti nepismenosti eni izmed judovskih organizacij.\n_START_SECTION_\nOcene in nagrade\n_START_PARAGRAPH_\nKnjiga je leta 1998 prejela nem\xc5\xa1ko nagrado Hans Fellada. Knjiga je bila prevedena v 45 jezikov in je bila tudi prva nem\xc5\xa1ka knjiga, ki se je uvrstila na prvo mesto letvice ameri\xc5\xa1kega \xc4\x8dasopisa New York Times. _NEWLINE_\xc2\xbbKnjiga, ki osvaja bralce. Izraelske zaradi holokavsta, rabljev, ki so bili v tabori\xc5\xa1\xc4\x8dih le v slu\xc5\xbebi, ameri\xc5\xa1ke zaradi teme \xc4\x8dustvene zlorabe de\xc4\x8dka, evropske zaradi fatalne ljubezenske zgodbe.\xc2\xab_NEWLINE_\xc2\xbbRoman Bralec nem\xc5\xa1kega pisatelja Bernharda Schlinka je ena tistih knjig, ki se dotakne razli\xc4\x8dnih ljudi vseh generacij in ponuja v branje 'za vsakogar nekaj'.\xc2\xab\n_START_SECTION_\nKritike\n_START_PARAGRAPH_\nVelik del literarne kritike je knjigo pohvalilo. Predvsem so izpostavili Schlinkov natan\xc4\x8den in direkten slog ter na\xc4\x8din, kako je obravnaval nem\xc5\xa1ko zgodovino. Po drugi strani pa so nekateri kritiki mo\xc4\x8dno kritizirali njegove metode pri opisovanju nacisti\xc4\x8dnih zlo\xc4\x8dinov, zgodovinski revizionizem in izkrivljanje zgodovine. Izpostavili so predvsem njegov problemati\xc4\x8den pristop do Hannine krivde pri kon\xc4\x8dni re\xc5\xa1itvi."